Na temelju članka 14. Zakona o proračunu (Narodne novine br. 87/08 i 136/12), i članka 35. Statuta Grada Ivanić Grada (Službeni glasnik, broj 02/14), Gradsko vijeće Grada Ivanić-Grada na svojoj 18. sjednici održanoj dana 23. prosinca 2014. godine donijelo je

**O D L U K U**

**o izvršavanju Proračuna Grada Ivanić-Grada za 2015. godinu**

I. OPĆE ODREDBE

Članak 1.

Ovom Odlukom uređuje se struktura Proračuna Grada Ivanić-Grada za 2015. godinu, njegovo izvršavanje, upravljanje gradskom imovinom i dugovima, prava i obveze korisnika proračunskih sredstava, pojedine ovlasti gradonačelnika u izvršavanju proračuna, korištenje vlastitih prihoda proračunskih korisnika, promjena financiranja tijekom godine.

II. STRUKTURA PRORAČUNA

Članak 2.

Proračunu se sastoji općeg i posebnog dijela. Opći dio sastoji se od Računa prihoda i rashoda, Računa financiranja, Posebni dio sadrži raspored rashoda prema organizacijskoj, ekonomskoj, funkcijskoj i programskoj klasifikaciji, te izvorima prihoda.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine te izdaci za financijsku imovinu i otplate zajmova.

III. IZVRŠAVANJE PRORAČUNA

Članak 3.

Sredstva Proračuna osiguravaju se proračunskim korisnicima u Posebnom dijelu Proračuna i to: - gradskim tijelima, Pučkom otvorenom učilištu, Dječjem vrtiću Ivanić-Grad, Vatrogasnoj postrojbi Ivanić-Grad.

Proračunska sredstva proračunski korisnici smiju koristiti samo za namjene utvrđene Proračunom i to do visine utvrđene u Posebnom dijelu.

Proračunski korisnici odgovorni su za naplatu prihoda i primitka iz svoje nadležnosti, i za izvršavanje rashoda i izdataka u skladu sa namjenama.

Članak 4.

Proračunski korisnici ne mogu ugovarati avansno plaćanje osim uz dozvolu Gradonačelnika.

Proračun se izvršava, korisnicima proračuna na temelju mjesečnih dodjela sa računa gradskog proračuna. Dodjela sredstava vršiti će se sukladno njihovim financijskim planovima, odnosno zahtjevima, vodeći računa o mogućnostima Proračuna.

Članak 5.

U okviru proračunskih sredstava iznimno je dopuštena preraspodjela utvrđenih sredstava između proračunskih stavaka unutar razdjela ili između razdjela.

Gradonačelnik može odobriti preraspodjelu sredstava unutar pojedinih rashodnih stavaka, s tim da umanjenje ili povećanje pojedine stavke ne može biti veće od 5%.

Proračunske stavke za otplatu glavnice i kamata mogu se izvršavati u iznosima iznad planiranih.

Članak 6.

Isplata proračunskih sredstava obavlja se temeljem pravovaljane financijske dokumentacije koju ovjerava ovlaštena osoba nadležnog gradskog upravnog odjela, uz oznaku pozicije Proračuna.

U okviru svog djelokruga i ovlasti, pročelnici upravnih odjela Gradske uprave odgovorni su za provedbu Proračuna, kako za naplatu i ubiranje prihoda iz svoje nadležnosti, tako i za izvršavanje svih izdataka sukladno namjenama i svotama utvrđenim u Posebnom dijelu Proračuna.

Članak 7.

Postupak nabave investicijskih dobara i usluga provodi se u skladu sa zakonom o javnoj nabavi i drugim propisima.

Gradonačelnik osniva povjerenstva za nabavu roba i usluga, a može i imenovati svog predstavnika u povjerenstvu kad se radi o proračunskim korisnicima odnosno korisnicima Proračuna.

Članak 8.

Sredstva koja obavljanjem vlastite djelatnosti ostvare Mjesni odbori evidentirati će se posebno za svaki Mjesni odbor, a trošit će se na područjima na kojima su ostvarena a u skladu s Proračunom.

Sredstva za kapitalna ulaganja trošiti će se prema utvrđenim prioritetima, na osnovu odluka Vijeća odnosno Gradonačelnika.

IV. PRORAČUNSKA ZALIHA

Članak 9.

Sredstva proračunske zalihe u 2015. godini iznose 250.000,00 kuna. O korištenju sredstava proračunske zalihe u cijelosti gradonačelnik.

O isplatama izdataka Proračuna i proračunske zalihe do 70.000,00 kuna može odlučiti gradonačelnik, o čemu donosi posebne odluke.

V. ZADUŽIVANJE, JAMSTVA

Članak 10.

Grad Ivanić-Grad u 2015. godini neće se zaduživati.

Na dan 01.01.2015 godine Gradu Ivanić-Grad preostalo je za platiti glavnicu po kreditu iz 2004. godine u iznosu 391.381 kunu, glavnicu po kreditu iz 2006. godine 1.042.727 kuna, glavnicu po kreditu iz 2012. godine 11.931.121 kuna, te glavnicu po kreditnom zaduženju od dobavljača 3.846.265 kuna.

Grad Ivanić-Grad nema izdanih jamstava.

Na dan 31.12.2015. godine ukupni dug iznositi će:

u kunama

|  |  |  |
| --- | --- | --- |
| OPIS | IZNOS | Napomena |
| Preostali kredit iz 2006. godine glavnica | 447.892 | Ističe u 11. mjesecu 2016.g. |
| Kredit iz 2012. godine | 11.078.898 | Ističe u 12.mjesecu 2028 godine. |
| Kreditno zaduženje od dobavljača | 1.923.133 | Ističe u 11. mjesecu 2016.g. |
| Sveukupno | **13.449.923** |  |

VI. PRORAČUNSKI KORISNICI, PRIHODI, OBVEZE, IZVJEŠTAVANJA

Članak 11.

Prihodi što ih tijela Gradske uprave i proračunski korisnici ostvare obavljanjem vlastite djelatnosti, prihodi su Grada i uplaćuju se na njegov račun.

Ako prihodi što ih vlastitom djelatnošću ostvaruju tijela Gradske uprave, proračunski korisnici i ostali prihodi koji pripadaju Proračunu, budu pogrešno naplaćeni ili naplaćeni u svoti većoj od propisane, pogrešno ili više naplaćena svota vratit će se uplatiteljima na teret tih prihoda.

Vlastiti prihodi proračunskih korisnika su svi prihodi i primici koje ostvaruju obavljanjem osnovne i ostalih djelatnosti, te donacija.

Ostali korisnici proračunskih sredstava dužni su vlastite prihode planirati u svom financijskom planu, koristiti ih za određenu propisanu namjenu, a godišnja financijska izvješća dužni su dostavljati nadležnom upravnom odjelu do 28. veljače za prethodnu godinu.

Nadležni upravni odjel nadzire ostvarenje i trošenje tih prihoda.

Članak 12.

Sredstva za financiranje javnih potreba u sportu, utvrđena Programu javnih potreba u sportu, izdvajaju se iz Proračuna na žiro račun Gradske udruge sportaša.

Sredstva iz stavka 1. ovog članka doznačuju se mjesečno, u do visine osiguranih Proračunom odnosno razmjerno ostvarenim prihodima.

Drugačiji način korištenja sredstava može odrediti Gradonačelnik.

Članak 13.

Sredstva za financiranje javnih potreba komunalnog gospodarstva u razdjelu 02. raspoređivat će se na temelju Programa gradnje objekata i uređaja komunalne infrastrukture za 2015. godinu, a u visini ostvarenih prihoda.

Članak 14.

Korisnici Proračuna ne mogu preuzeti obveze na teret proračunskih sredstava iznad svote koja im je raspoređena u Posebnom dijelu Proračuna.

Članak 15.

Sredstva za tekuće izdatke (osim za održavanje objekata i opreme) korisnika Proračuna izvršavat će se u skladu s ostvarenjem prihoda Proračuna.

Sredstva se mogu isplatiti uz poseban zahtjev i odobrenje Gradonačelnika samo u slučaju da to ne remeti likvidnost Proračuna.

Članak 16.

Sredstva za plaće zaposlenika gradske uprave u cijelosti se osiguravaju u proračunu, Gradonačelnik donosi odluku o osnovici za izračun plaća zaposlenika, a koeficijenti za utvrđivanje plaća zaposlenika gradske uprave utvrđuju se sukladno općim aktima.

Odluku o naknadama vijećnicima Gradskog vijeća kao i naknadama troškova članova radnih tijela Gradskog vijeća donosi Gradsko vijeće Grada Ivanić Grada.

Članak 17.

Za izvršavanje Proračuna Gradonačelnik je odgovoran Gradskom vijeću Grada Ivanić-Grada.

Članak 18.

Gradonačelnik obvezan je izvijestiti Gradsko vijeće Grada Ivanić Grada o izvršenju Proračuna za prvih šest mjeseci 2015. godine do 15. rujna 2015. godine.

Nadležni upravni odjel izradit će godišnji obračun Proračuna Grada i dostaviti ga Gradonačelniku, koje će isti uputiti Gradskom vijeću na usvajanje u okviru Izvješća o izvršenju Proračuna Grada za 2015. godinu.

Članak 19.

Pogrešno ili više uplaćenih prihodi u Proračun vraćaju se uplatiteljima na teret tih prihoda. Rješenje o povratu donosi opći upravni odjel odnosno Porezna uprava temeljem Odluke o gradskim porezima.

Gradonačelnik može na zahtjev dužnika uz primjereno osiguranje ugovoriti s dužnikom obročnu otplatu duga ako se time bitno poboljšava dužnikova mogućnost otplate duga.

VII. UNUTARNJI NADZOR

Članak 20.

Upravni odjel za financije, komunalno gospodarstvo, gospodarstvo i prostorno planiranje, Grada Ivanić Grada ima pravo nadzora nad financijskim, materijalnim i računovodstvenim poslovanjem proračunskih korisnika i korisnika Proračuna, te nad zakonitošću i svrsishodnom uporabom proračunskih sredstava.

Proračunski korisnici su obvezni dati sve potrebne podatke, isprave i izvješća koja se od njih traže.

Ako se proračunski korisnici ne koriste proračunskim sredstvima u skladu s namjenama i utvrđenim iznosima obustaviti će im se doznaka sredstava iz Proračuna.

VIII. ZAVRŠNE ODREDBE

Članak 21.

Ova Odluka stupa na snagu osmog dana od dana objave, a primjenjuje se od 01. siječnja 2015. godine, a objavit će se u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ GRAD

GRADSKO VIJEĆE

Klasa:021-01/14-01/12 Predsjednik Gradskog vijeća:

URBROJ:238/10-01/13-14-18

Ivanić-Grad, 23. prosinac 2014. Željko Pongrac, pravnik kriminalist